Succesivele donații ale lui M.C. Sutzu au fost urmate de altele, cea mai consistentă fiind celebra donație a inginerului Constantin Orghidan, circa 10.000 de piese grecești antice, romane, bizantine, medievale transilvănene, piese sigilare assiriene.    Cea mai mare bibliotecă din Sud-Estul Europei Fondurile Bibliotecii Academiei Române însumează peste 12.000.000 unități de bibliotecă, dintre care 10.000 volume manuscrise, peste 500.000 de piese de corespondență și arhivă, 138.000 gravuri și desene, peste 300.000 de fotografii, 53.000 de documente cartografice, 190.000 de monede, medalii, plachete și sigilii, mai mult de 600 de pietre gravate și 40.000 de timbre, 55.000 tipărituri muzicale, 20.775 unități audio-video, 5.300.000 de monografii și 660.000 de publicații seriale.